Sophie Løhde (V), 2025-05-28:
Tak for det, formand.
Vi behandler her et beslutningsforslag fremsat af Det Konservative Folkeparti om at indføre en 18-årsgrænse for brug af solarier.
Først og fremmest også tak til hr. Per Larsen for at fremsætte forslaget på vegne af Det Konservative Folkeparti.
Jeg tror, at jeg bare vil starte med understrege, at det synes regeringen sådan set lyder som rigtig god idé.
Solariebrug øger risikoen for både almindelig hudkræft og modermærkekræft markant, og solariebrug er særlig farligt, når vi snakker børn og unge.
Risikoen for at få modermærkekræft stiger, hver gang man går i solarie, og hvis man starter med at bruge solarie som ung, øges risikoen også markant.
Det skyldes bl.a., at skaderne fra uv-strålingen har længere tid til at udvikle sig til kræft senere i livet.
Sagt helt kort er solarier ikke for børn.
For nogle af jer lyder de ord måske bekendt.
Det skyldes måske, at jeg i fredags stod på Sjællands Universitetshospital i Køge med regeringens udspil til den nye kræftplan V i hånden.
Her præsenterede jeg den største kræftplan til dato målt i kroner og øre.
Har man læst udspillet, er man formentlig også stødt på de ord, som jeg indledte med her i dag.
For med kræftplanen sætter vi nemlig ind med styrket forebyggelse, særlig når vi taler vores børn og unge, og en 18-årsaldersgrænse for solariebrug er et blandt flere initiativer.
Helt konkret står der i udspillet: »Regeringen ønsker at sende et klart signal om, at solariebrug ikke er for børn og unge.
Derfor vil regeringen indføre en aldersgrænse på 18 år for brug af solarie for at beskytte børn og unge mod solariernes skadevirkninger.«
Så som I nok kan høre, er regeringen altså fuldstændig enig i det, der er intentionen her i B 130, som vi behandler her i Folketinget.
Når det så er sagt, er jeg også opmærksom på, at vi behandler et forslag, som jo alt andet lige også har nogle konsekvenser for erhvervslivet og de erhvervsdrivende, og det kræver selvfølgelig, at vi, når vi sidder og arbejder med ny lovgivning, også tænker os ordentligt om og i øvrigt tilrettelægger en god lovproces, i respekt for at erhvervslivet også skal have mulighed for at forholde sig til ændringerne.
Jeg synes, at noget af det, der også er vigtigt, handler om at få fokus på at afdække, hvordan vi sikrer, at en aldersgrænse mest hensigtsmæssigt kan håndhæves.
Hvorfor?
Fordi de fleste solarier i dag er ubemandede.
Derudover mener jeg også, at vi bør give solarieloven et kvalitetstjek, fordi den efterhånden har rigtig mange år på bagen og trænger til en opdatering.
Det er også derfor, at det er regeringens opfattelse, at det måske er sådan lige lovlig optimistisk.
Det er jo godt at være utålmodig, når man fremsætter beslutningsforslag, men at vi skal kunne være færdige med det lovforslag inden den 1. december i år, tror jeg ikke vi kan nå, hvis vi også skal sørge for en ordentlig proces.
Til gengæld vil jeg gerne sende et klart signal om, at vores ambition er, at vi kan fremsætte et lovforslag i første halvår af 2026.
Vi har i øvrigt møde i den politiske taskforce for kræft her i næste uge, hvor jeg har inviteret alle Folketingets partier, og hvor det her jo er et blandt flere initiativer, som jeg også ser frem til at drøfte nærmere med partierne og ordførerne i forhold til at få tilrettelagt en hensigtsmæssig proces omkring det.
Så vi vil foreslå de partier, der måtte overveje gerne at ville støtte beslutningsforslaget fra Det Konservative Folkeparti, at vi måske kan samles om at få formuleret en fælles beretning eller tilsvarende i forhold til at sikre, at vi kommer videre med det her og også med en tidsplan, hvor vi kan sørge for at få kommet hele vejen rundt og dermed også realisere det forslag, som vi selv har i vores nye kræftplan V.